Diari Oficial de la Generalitat Valenciana


Sumari del DOGV 5700, del 11-02-2008 (2008/1201)

RESOLUCIÓ de 23 de gener de 2008, del director general de Justícia i Menor de la Conselleria de Justícia i Administracions Públiques, per la qual en compliment de sentència judicial es tenen per no posades en els Estatuts del Col·legi de Secretaris, Interventors i Tresorers d'Administració Local amb Habilitació de Caràcter Nacional de València les referències a la col·legiació obligatòria en determinats articles.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5700

Data del DOGV
:   11-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1201


Data del document
:   23-01-2008

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * legislació
    * execució de sentència
    * reglament intern
    * col·legi professional

RESOLUCIÓ de 23 de gener de 2008, del director general de Justícia i Menor de la Conselleria de Justícia i Administracions Públiques, per la qual en compliment de sentència judicial es tenen per no posades en els Estatuts del Col·legi de Secretaris, Interventors i Tresorers d'Administració Local amb Habilitació de Caràcter Nacional de València les referències a la col·legiació obligatòria en determinats articles. [2008/1201]  
Vist l'Ofici de 7 de gener de 2008, del Tribunal Superior de Justícia de la Comunitat Valenciana, Sala Contenciosa Administrativa (Secció Primera), mitjançant el qual es remetia testimoni de la Sentència del Tribunal Suprem, Sala Contenciosa Administratiu (Secció Setena), de 15 d'octubre de 2007, perquè es portara a pur i degut efecte el que acorda. Atenent els següents  
FETS  
Primer  
Mitjançant la Resolució de 3 d'abril de 2000, de la Secretaria General de la conselleria de Justícia i Administracions Públiques, es va inscriure al Registre de Col·legis Professionals i de Consells Valencians de Col·legis Professionals l'adaptació a la Llei 6/1997, de 4 de desembre, de Consells i Col·legis Professionals de la Comunitat Valenciana, dels Estatuts del Col·legi de Secretaris, Interventors i Tresorers d'Administració Local amb Habilitació de Caràcter Nacional de València, i es va procedir a la seua publicació en el Diari Oficial de la Comunitat Valenciana (DOGV núm. 3.750, de 16.05.2000) en compliment del que disposa l'article 11 de la mateixa Llei.  
Segon  
La Sentència núm. 116 del Tribunal Superior de Justícia de la Comunitat Valenciana, Sala Contenciosa Administrativa (Secció Primera) de 31 de gener de 2002, va declarar que era improcedent per inconstitucional, la constància registral de la col·legiació obligatòria en els articles 1r, 9é 1 i 10 B) 1 dels Estatuts del Col·legi de Secretaris, Interventors i Tresorers d'Administració Local amb Habilitació de Caràcter Nacional de València, per "ser contrària i violar frontalment l'article 22 de la Constitució Espanyola".  
Posteriorment, la Sentència del Tribunal Suprem, Sala Contenciosa Administrativa (Secció Setena), de 15 d'octubre de 2007, va desestimar els recursos de cassació interposat contra l'anterior resolució judicial, i aquesta va esdevenir ferma.  
FONAMENTS DE DRET  
Primer  
L'article 20 del Decret 4/2002 de 8 de gener, del Govern Valencià, pel qual s'aprova el Reglament de desplegament de la Llei 6/1997, de 4 de desembre, de Consells i Col·legis Professionals, estableix que els col·legis professionals aprovaran els seus Estatuts de forma autònoma, sense més limitacions que les imposades per la Constitució, l'Estatut d'Autonomia de la Comunitat Valenciana i la resta d'ordenament jurídic. Per la seua banda, l'article 28 del mateix Decret disposa que la conselleria competent practicarà el control de legalitat sobre els Estatuts, i que seran posteriorment inscrits al Registre de Col·legis Professionals i de Consells Valencians Professionals de la Comunitat Valenciana i publicats en el Diari Oficial de la Comunitat Valenciana.  
Segon  
Als efectes previstos en l'article 21 de l'esmentat Decret 4/2002, de 8 de gener, del Govern Valencià, l'expedient ha sigut tramitat pel Servei d'entitats Jurídiques, adscrit a la Direcció General de Justícia i Menor de la conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, en relació amb el que estableix la disposició final del Decret 4/2002, de 8 de gener, en virtut de les atribucions que té conferides pel Decret 7/2007, de 28 de juny, del President de la Generalitat, pel qual es determinen les conselleries en què s'organitza l'administració de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques.  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
Primer  
Tindre per no posades en els Estatuts del Col·legi de Secretaris, Interventors i Tresorers d'Administració Local amb Habilitació de Caràcter Nacional de València, i com a no inscrites al Registre de Col·legis Professionals i de Consells Valencians Professionals de la Comunitat Valenciana, les referències a la col·legiació obligatòria contingudes en els articles 1r, 9é 1 i 10 B) 1 dels esmentats Estatuts, aprovats per Resolució de 3 d'abril de 2000, de la Secretaria General de la conselleria de Justícia i Administracions Públiques (DOGV núm. 3.750, de 16.05.2000).  
Segon  
Publicar la present Resolució en el Diari Oficial de la Comunitat Valenciana.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de s'utilitze qualsevol altra via que es considere oportuna.  
València, 23 de gener de 2008.- El director general de Justícia i Menor: Antonio Gastaldi Mateo.